Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 25/12/6603	Brezno, 22.2.2012
EEČ : 2-46-21-2012

U Z N E S E N I E

Trestná vec:	obvinený XXXXX 
Zločin:	vydieranie podľa § 189 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Brezno
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v dobe od polovice septembra 2011 do 13.01.2012 v rodinnom dome v obci XXXXX, XXXXX a v rodinnom dome v obci XXXXX, XXXXX, nútil pod hrozbou násilia XXXXX, nar. XXXXX, naposledy bytom XXXXX, aby mu išla zohnať peniaze a kúpiť víno s tým, že ak ho nedonesie, tak ju zbije, počas uvedeného obdobia sa jej opakovane vyhrážal bitkou, keď mu víno nedoniesla, tak ju udieral dlaňou ruky po tvári, pričom si bol vedomý, že XXXXX sa ho bojí a víno mu chodí kupovať zo strachu pred ním a z bitky, ktorá jej hrozí, popri tom jej vulgárne nadával a naposledy ju takto zbil dňa 13.01.2012 v rodinnom dome v obci XXXXX, čím XXXXX svojím konaním iného nútil násilím, aby niečo konal,

Právna veta:
lebo je trestné stíhanie neprípustné podľa § 9 odsek 1 písmeno d Tr. poriadku proti tomu kto zomrel.
Odôvodnenie:
Uznesením vyšetrovateľa OR PZ OKP OVK Brezno ČVS:ORP-17/OVK-BR-2012 zo dňa 18. januára 2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie                                              XXXXX,  nar. XXXXX, trvalým bydliskom XXXXX, XXXXX/0, pre zločin vydierania podľa § 189 ods. 1 Tr. zákona, na tom skutkovom základe, ako je uvedené vo výrokovej časti predmetného rozhodnutia. 

V uvedenej trestnej veci bolo vykonané vyšetrovanie, po ktorého skončení vyšetrovateľ PZ predložil na tunajšiu okresnú prokuratúru spisový materiál postupom podľa § 209 ods. 1 Tr. poriadku s návrhom na zastavenie trestného stíhania z dôvodu uvedeného v ustanovení § 215 ods. 1 písm. d) Tr. poriadku s poukazom na ust. § 9 ods. 1 písm. d) Tr. poriadku. 

	Počas vyšetrovania bol vypočutý v procesnom postavení obvineného XXXXX, ktorý sa ku spáchaniu skutku v celom rozsahu doznal. Zároveň svedok XXXXX potvrdil pravdivosť skutočností, ku ktorým sa obvinený priznal. Vyšetrovateľom bol do vyšetrovacieho spisu následne zabezpečený list o prehliadke mŕtveho XXXXX, nar. XXXXX, podľa ktorého XXXXX zomrel dňa 24. januára 2012 o 14.00 h. V záverečnej diagnóze podľa vykonanej pitvy je uvedený záznam, že prvotnou príčinou smrti bolo podchladenie, za ktorým bezprostredne nasledoval akútny infarkt myokardu, a to bez cudzieho zavinenia. V spise sa tiež nachádza úmrtný list evidovaný v knihe úmrtí matričného úradu XXXXX, zv. 3 ročník 2012, str. 64, por. č. 3, ktorý potvrdzuje úmrtie XXXXX. 

	Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku. 

Podľa § 9 ods. 1 písm. d) Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.  

	Vzhľadom na predmetné skutočnosti som rozhodla tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Gondová Medveďová
prokurátorka